b'\n_START_ARTICLE_\nL\xc3\xa9on Degrelle\n_START_SECTION_\nJoventut\n_START_PARAGRAPH_\nDegrelle va n\xc3\xa9ixer el 1906 en una fam\xc3\xadlia cat\xc3\xb2lica burgesa d\'origen franc\xc3\xa8s; el pare era fabricant de cervesa i havia emigrat a B\xc3\xa8lgica pocs anys abans. Fou educat en el catolicisme i curs\xc3\xa0 els primers estudis en un col\xc2\xb7legi de la Companyia de Jes\xc3\xbas. Els jesu\xc3\xaftes tindrien una notable influ\xc3\xa8ncia en Degrelle, qui els defin\xc3\xad com a "els millors educadors del m\xc3\xb3n". Es doctor\xc3\xa0 en Dret per la Universitat Cat\xc3\xb2lica de Lovaina, on fou influ\xc3\xaft pel pensador franc\xc3\xa8s Charles Maurras, i exerc\xc3\xad breument com a advocat en aquesta ciutat._NEWLINE_A inicis dels anys 1930 s\'afili\xc3\xa0 a Acci\xc3\xb3 Cat\xc3\xb2lica i comen\xc3\xa7\xc3\xa0 a treballar per a una petita editorial cat\xc3\xb2lica anomenada Christus Rex (en llat\xc3\xad "Crist \xc3\xa9s Rei"), que publicava un diari hom\xc3\xb2nim. Viatj\xc3\xa0 a M\xc3\xa8xic com a corresponsal per a cobrir la Guerra Cristera que s\'hi lliurava entre la Liga Nacional para la Defensa de la Libertad Religiosa i el govern mexic\xc3\xa0, el qual, d\'acord amb la Constituci\xc3\xb3 de 1917, havia imposat restriccions a la inger\xc3\xa8ncia del clergat en la pol\xc3\xadtica i la vida p\xc3\xbablica. El crit de guerra dels cristers ("\xc2\xa1Viva Cristo Rey y Santa Mar\xc3\xada de Guadalupe!") impression\xc3\xa0 profundament a Degrelle, qui al seu retorn l\'any 1934 fundaria Les Editions de Rex i comen\xc3\xa7aria a mobilitzar-se en el Partit Cat\xc3\xb2lic belga per a promoure un curs d\'acci\xc3\xb3 m\xc3\xa9s militant. El 29 de mar\xc3\xa7 de 1932 es cas\xc3\xa0 amb Marie-Paule Lemay, amb qui tingu\xc3\xa9 cinc fills, quatre noies i un noi (que mor\xc3\xad en un accident de moto quan era jove).\n_START_SECTION_\nVida pol\xc3\xadtica\n_START_PARAGRAPH_\nEl frac\xc3\xa0s de les seves accions dins del PCB i el rebuig amb qu\xc3\xa8 es va rebre la seva postura en una reuni\xc3\xb3 de la c\xc3\xbapula pol\xc3\xadtica del partit a Kortrijk el 1935 el portaren a separar-se\'n._NEWLINE_L\'any seg\xc3\xbcent, tot denunciant el que consideraava "corrupci\xc3\xb3" dels partits existents \xe2\x80\x94incloent al Partit Dem\xc3\xb2crata Cristi\xc3\xa0 de B\xc3\xa8lgica, recolzat per la jerarquia eclesi\xc3\xa0stica\xe2\x80\x94 fund\xc3\xa0 el Partit Reixista. El programa era molt populista, i inclo\xc3\xafa denunciar la inger\xc3\xa8ncia de les grans empreses i la banca en l\'economia i la pol\xc3\xadtica belga._NEWLINE_De l\'estructura dels partits comunistes i socialistes Degrelle prendria l\'exemple de les "cases del poble" com a mitj\xc3\xa0 per a mobilitzar les masses; dels marxistes prendria tamb\xc3\xa9 un ideari d\'igualtat social, amb el mateix \xc3\xa8mfasi vertical que la It\xc3\xa0lia feixista \xe2\x80\x94que admirava profundament\xe2\x80\x94 de Mussolini havia aplicat a l\'organitzaci\xc3\xb3 corporativa de la societat._NEWLINE_El partit va comptar amb un suport inesperat a la regi\xc3\xb3 valona, i r\xc3\xa0pidament una filial flamenca, el Vlaamsch National Verbond sota la direcci\xc3\xb3 de Paul de Mont, se\'ls sum\xc3\xa0. Tot i que la seva plataforma inclo\xc3\xafa l\'abolici\xc3\xb3 del sistema democr\xc3\xa0tic i l\'establiment d\'una organitzaci\xc3\xb3 corporativa del govern, el 24 de maig de 1936 particip\xc3\xa0 per primera vegada en les eleccions, en les quals obtingu\xc3\xa9 21 diputats i 12 senadors (11,49% dels vots). La secci\xc3\xb3 flamenca tamb\xc3\xa9 obtindria representaci\xc3\xb3._NEWLINE_El 1937 millor\xc3\xa0 resultats, obtenint un 19% dels sufragis, per\xc3\xb2 el suport decaigu\xc3\xa9 en els anys seg\xc3\xbcents, i en les eleccions legislatives de l\'abril de 1939 nom\xc3\xa9s obtingu\xc3\xa9 el 4,43% dels vots, \xc3\xa7\xc3\xb3 \xc3\xa9s, 4 diputats i 4 senadors._NEWLINE_Degrelle, format en periodisme i de ploma entrenada en la revista estudiantil XX Si\xc3\xa8cle, escrivia els seus propis discursos pol\xc3\xadtics. D\'aquesta \xc3\xa8poca data la seva estreta amistat amb el fam\xc3\xb3s dibuixant George Remi (Herg\xc3\xa9), el c\xc3\xb2mic del qual, Tint\xc3\xadn, il\xc2\xb7lustrava les seves publicacions. Degrelle diria m\xc3\xa9s tard que Herg\xc3\xa9 s\'havia inspirat en ell per a crear a Tint\xc3\xadn. El dibuixant sempre afirm\xc3\xa0 que el seu model havia estat el seu germ\xc3\xa0, Paul Remi, llavors oficial en l\'ex\xc3\xa8rcit belga._NEWLINE_Les preocupacions del rexisme estaven lluny de ser homog\xc3\xa8nies en aquest moment; m\xc3\xa9s comprom\xc3\xa8s amb la posici\xc3\xb3 feixista que amb el nacionalisme o l\'ultramutanisme, les altres dues corrents en el partit, Degrelle es reun\xc3\xad l\'agost del 1936 amb Mussolini, i el mes seg\xc3\xbcent amb Adolf Hitler, dels quals va obtenir finan\xc3\xa7ament per al partit. Alhora, incorpor\xc3\xa0 a la seva plataforma principis antisemites, similars als promoguts pels nazis. Coincidia amb altres l\xc3\xadders de la ultradreta, com Corneliu Codreanu, l\xc3\xadder de la Gu\xc3\xa0rdia de Ferro romana, i Jos\xc3\xa9 Antonio Primo de Rivera, fundador de la Falange Espa\xc3\xb1ola.\n_START_SECTION_\nSegona Guerra Mundial\n_START_PARAGRAPH_\nEn esclatar la Segona Guerra Mundial el 1939, el partit de Degrelle f\xc3\xa9u costat al rei Leopold III en la seva posici\xc3\xb3 de neutralitat; el 10 de maig de 1940, Alemanya enva\xc3\xad B\xc3\xa8lgica. La resist\xc3\xa8ncia divid\xc3\xad al Partit Reixista, per\xc3\xb2 el 28 de maig B\xc3\xa8lgica es rend\xc3\xad i s\'establ\xc3\xad un nou govern. Degrelle fou detingut pel govern col\xc2\xb7laboracionista i deportat a Fran\xc3\xa7a. On hi restaria un breu per\xc3\xadode, puix a la capitulaci\xc3\xb3 de Fran\xc3\xa7a fou alliberat del camp de concentraci\xc3\xb3 de Vernet el 22 de juliol i torn\xc3\xa0 a B\xc3\xa8lgica per a promoure la reconstrucci\xc3\xb3 del moviment. La seva posici\xc3\xb3 de col\xc2\xb7laboraci\xc3\xb3 amb el r\xc3\xa8gim invasor no tingu\xc3\xa9 l\'aprovaci\xc3\xb3 universal de tots els reixistes; alguns, com Theo Simon i Lucien Mayer, organitzaren un moviment clandest\xc3\xad de resist\xc3\xa8ncia. El 25 d\'agost Degrelle comen\xc3\xa7aria a publicar en el peri\xc3\xb2dic col\xc2\xb7laboracionista Le Pays R\xc3\xa9el_NEWLINE_L\'1 de gener de 1941 Degrelle declar\xc3\xa0 p\xc3\xbablicament la unitat del moviment reixista amb el nacionalsocialisme i el feixisme. Quatre dies m\xc3\xa9s tard, confess\xc3\xa0 la seva admiraci\xc3\xb3 per Hitler, a qui qualific\xc3\xa0 com a "l\'home m\xc3\xa9s gran de la nostra \xc3\xa8poca". El 21 de juny de 1941 establiria una alian\xc3\xa7a amb els nacionalistes flamencs, un dia abans de la invasi\xc3\xb3 alemanya a la Uni\xc3\xb3 Sovi\xc3\xa8tica. La unificaci\xc3\xb3 de la dreta europea en un front com\xc3\xba contra la Uni\xc3\xb3 Sovi\xc3\xa8tica donaria l\'oportunitat per a estr\xc3\xa8nyer els lla\xc3\xa7os de col\xc2\xb7laboraci\xc3\xb3. Despr\xc3\xa9s de demanar autoritzaci\xc3\xb3 especial de Hitler per a fer-ho, Degrelle fund\xc3\xa0 aquell mateix mes la Legi\xc3\xb3 Val\xc3\xb2nia ("Legion Wallonie"), un contingent de voluntaris belgues que combatiria junt amb l\'ex\xc3\xa8rcit del Reich._NEWLINE_La Legi\xc3\xb3, d\'un miler de persones, combat\xc3\xad inicialment amb uniforme i armes belgues en el front oriental com a part de l\'Operaci\xc3\xb3 Barba roja. Despr\xc3\xa9s de patir greus p\xc3\xa8rdues, i en el proc\xc3\xa9s de reorganitzaci\xc3\xb3 de les forces destinades a l\'atac de l\'URSS, reb\xc3\xa9 refor\xc3\xa7os el 1943 en integrar-se a la Legi\xc3\xb3 tots els voluntaris de nacionalitat no germana, de manera que esdevingu\xc3\xa9 una brigada d\'assalt adscrita a les Waffen-SS. Degrelle havia estat nomenat caporal dies despr\xc3\xa9s de la seva subscripci\xc3\xb3, i tinent per m\xc3\xa8rits en combat despr\xc3\xa9s de rebre el maig de 1942 una Creu de ferro. En convertir-se la Legi\xc3\xb3 Valona en brigada, fou ascendit a major (Obersturmf\xc3\xbchrer) al comandament d\'aquesta. La Legi\xc3\xb3 particip\xc3\xa0 intensament en els combats; Degrelle fou condecorat per aquest motiu amb un Nahkampfspange, una distinci\xc3\xb3 entregada als participants actius en el front. A la fi, mitjan\xc3\xa7ant un acord amb Himmler, la Legi\xc3\xb3 seria transformada en la 28\xc2\xba Divisi\xc3\xb3 d\'infanteria de les Waffen-SS, tot i que les seves dimensiones i equipament varen seguir responent a les caracter\xc3\xadstiques d\'una brigada._NEWLINE_El febrer de 1944 Degrelle reb\xc3\xa9 la Creu de Cavaller de la Creu de Ferro, i l\'agost del mateix any la Creu de Cavaller amb fulles de Roure, una distinci\xc3\xb3 concedida nom\xc3\xa9s a 883 militares en tota la guerra. L\'octubre seria condecorat amb la Creu Alemanya d\'Or._NEWLINE_El 1945 la Legi\xc3\xb3 Val\xc3\xb2nia lluit\xc3\xa0 contra els aliats en la Batalla de les Ardenes. El 2 de maig, quan la derrota alemanya era ja evident, Himmler nomen\xc3\xa0 Degrelle General de les SS, tot i que el nomenament mai tingu\xc3\xa9 efecte, car Himmler havia estat destitu\xc3\xaft de responsabilitats partid\xc3\xa0ries i militars l\'abril. Degrelle havia ja abandonat el camp de batalla per a viatjar a Copenhaguen, allunyant-se de la l\xc3\xadnia d\'avan\xc3\xa7 dels aliats; tres dies despr\xc3\xa9s es trobava a Oslo, per\xc3\xb2 poc despr\xc3\xa9s les forces alemanyes a Noruega capitularen. Degrelle va escapar a Espanya en un avi\xc3\xb3 Heinkel, donat per Albert Speer; despr\xc3\xa9s de travessar les l\xc3\xadnies enemigues se\xe2\x80\x99ls acab\xc3\xa0 el combustible caient a la mar en la badia de Sant Sebasti\xc3\xa0. Rescatat de les aig\xc3\xbces, el r\xc3\xa8gim franquista li garant\xc3\xad asil pol\xc3\xadtic.\n_START_SECTION_\nAsil a Espanya\n_START_PARAGRAPH_\nL\'entrega de Degrelle junt amb la de Pierre Laval \xe2\x80\x94el cap de la Milice francesa i principal col\xc2\xb7laborador de la Gestapo del govern de Vichy, tamb\xc3\xa9 refugiat a Espanya\xe2\x80\x94, fou exigida pels Aliats al govern espanyol. Franco entreg\xc3\xa0 Laval, per\xc3\xb2 la delicada condici\xc3\xb3 de Degrelle, greument ferit en l\'aterratge for\xc3\xa7\xc3\xb3s, li permet\xc3\xa9 excusar-se temporalment de lliurar-lo. Durant l\'any d\'hospitalitzaci\xc3\xb3, Degrelle comen\xc3\xa7\xc3\xa0 a escriure el llibre "Campanya a R\xc3\xbassia"._NEWLINE_Degrelle fou jutjat in absentia, com altres belgues col\xc2\xb7laboracionistes com Pablo Simons De Aerschot, i el 29 de desembre de 1945 li fou retirada la nacionalitat belga, essent condemnat a mort per col\xc2\xb7laboraci\xc3\xb3 amb els nazis. El 21 d\'agost de 1946 Franco fing\xc3\xad cedir a la pressi\xc3\xb3 internacional i entregar a Degrelle, per\xc3\xb2 va permetre que fug\xc3\xads. Jos\xc3\xa9 Finat y Escriv\xc3\xa1 de Roman\xc3\xad li facilit\xc3\xa0 diners, documents falsos i suport a Degrelle perqu\xc3\xa8 s\'ocult\xc3\xa9s. B\xc3\xa8lgica reclamaria infructuosament l\'extradici\xc3\xb3 de Degrelle durant 15 anys._NEWLINE_L\'any 1954, per a dissimular la seva identitat, reb\xc3\xa9 la nacionalitat espanyola, adoptant el nom de Jos\xc3\xa9 Le\xc3\xb3n Ram\xc3\xadrez Reina. Amb l\'ajut de la Falange Espanyola, dirig\xc3\xad una empresa constructora, que efectu\xc3\xa0 moltes obres per al govern franquista._NEWLINE_La protecci\xc3\xb3 del r\xc3\xa8gim li va permetre escriure moltes obres de divulgaci\xc3\xb3 de l\'ideari reixista i feixista. A inicis dels \xe2\x80\x9870, fou un dels principals promotors de CEDADE; Ediciones Nothung, la impremta de l\'organitzaci\xc3\xb3 a Barcelona, public\xc3\xa0 alguns dels seus llibres, entre ells Mil a\xc3\xb1os de Hitler i Nuestra Europa. Altres t\xc3\xadtols, incloent Almas apasionadas, Memorias de un fascista i Carta abierta al Papa sobre Auschwitz foren publicats per Editorial Fuerza Nueva i Ediciones D. El 1985, declaracions de Degrelle publicades a la revista Tiempo i a la televisi\xc3\xb3 negant l\'exist\xc3\xa8ncia de l\xe2\x80\x99Holocaust foren objecte d\'una demanda judicial per part d\'una supervivent romanesa, Violeta Friedman. Tot i que les inst\xc3\xa0ncies inicials fallaren a favor de Degrelle, el Tribunal Suprem arrib\xc3\xa0 a la conclusi\xc3\xb3 que, tot i que el dret a la llibertar d\'expressi\xc3\xb3 cobreix tamb\xc3\xa9 la publicaci\xc3\xb3 de falsedats o distorsions dels fets hist\xc3\xb2rics, aquesta constitueix un greuge a la dignitat dels afectats, i condemn\xc3\xa0 Degrelle a una forta multa. Carta abierta al Papa sobre Auschwitz, publicada el 1979, fou objecte de la mateixa mesura._NEWLINE_Malgrat el suport de CEDADE i altres grups, la sent\xc3\xa8ncia es f\xc3\xa9u efectiva; Degrelle, tanmateix, continu\xc3\xa0 apareixent en les trobades de la ultradreta, i fou el convidat d\'honor en la concentraci\xc3\xb3 organitzada per a commemorar el centenari de Hitler._NEWLINE_El 31 de mar\xc3\xa7 de 1994, Degrelle mor\xc3\xad al Sanatori Parque San Antonio de M\xc3\xa1laga, a l\'edat de 87 anys, 50 d\'ells com a fugitiu de la just\xc3\xadcia._NEWLINE_Degrelle visqu\xc3\xa9 els \xc3\xbaltims anys de la seva vida com a un jubilat m\xc3\xa9s a Torremolinos, localitat malaguenya destacada per la seva elevada poblaci\xc3\xb3 estrangera.'